АҞӘА, хәажәкыра 14 – Sputnik, Бадри Есиава. Аҟәа инхо аиаҭымцәеи ахымхәацәеи 2019 шықәса мшаԥымза инаркны ирзыршәо аԥара иацҵахоит ҳәа Sputnik иазеиҭеиҳәеит Аҟәатәи ақалақьтә еизара ахантәаҩы Константин Ԥлиа.
"Ахәыҷы-иаҭымцәа ироуаз 300 мааҭ ацынхәрас уажәшьҭарнахыс 1000 мааҭ роулоит, ахымхәацәа ироуаз 600 акәзар 1000 мааҭ рҟынӡа ихагалахоит", - ҳәа иҳәеит Ԥлиа.
Иара иазгәеиҭеит арҭ аԥарақәа ақалақьтә биуџьет аҟынтәи ишыршәало.
"Аԥарақәа асоциалтә еиқәыршәара Аусбарҭа абиуџьет аҿы иазыԥхьагәаҭоуп. Уа аекономиа аҭыԥ аиуит, избанзар зықәра наӡаз аҽа категориак иаҵанакуа иҟалоит азы", - ҳәа иҳәоит иара.
Аҟәа ақалақь аҿы инхоит фҩык аиаҭымцәеи 230-ҩык ихәыҷаахыс ихымхәацәоуи.